Š. Zelník, poslanec: (2002-03-21):
Bod 1. K § 10. § 10 znie: „(1) Právo voliť členov Súdnej rady majú všetci sudcovia, ktorí ku dňu volieb vykonávajú funkciu sudcu. (2) Prekážkou vo výkone práva voliť podľa ods. 1 je a) zákonom ustavené obmedzenie osobnej slobody z dôvodov ochrany zdravia ľudí podľa osobitného zákona, b) výkon väzby. (3) Zoznam sudcov z obvodu príslušnej sudcovskej rady zabezpečí predseda sudcovskej rady. Sudcovia z obvodu príslušnej sudcovskej rady tvoria zbor voliteľov. O námietkach vo veciach zápisu do zoznamu sudcov rozhoduje volebná komisia.“ Bod 2. K § 11. § 11 znie: „(1) Za člena Súdnej rady možno zvoliť každého sudcu, ktorý ku dňu volieb vykonáva funkciu sudcu. (2) Návrh kandidáta za člena Súdnej rady môže podať sudcovská rada, stavovská organizácia sudcov alebo najmenej 10 sudcov (ďalej „len navrhovateľ“). (3) Ak návrh kandidáta podáva sudcovská rada, k návrhu kandidáta pripojí výpis z uznesenia zo svojho zasadnutia, z ktorého musí byť zrejmé, že návrh bol schválený ustanoveným spôsobom. Ak návrh kandidáta podáva záujmová stavovská organizácia sudcov, k návrhu kandidáta priloží doklad o registrácii a výpis z uznesenia zo zasadnutia príslušného orgánu. Ak návrh kandidáta podáva najmenej 10 sudcov, k návrhu kandidáta sa pripojí zoznam, ktorý obsahuje meno, priezvisko a podpis sudcov, ktorí návrh predkladajú. (4) Návrh kandidáta obsahuje meno, priezvisko, akademický titul kandidáta, rodné číslo, deň ustanovenia do funkcie sudcu a miesto výkonu funkcie sudcu, ktorý je kandidátom na člena. Návrh môže obsahovať aj odôvodnenie zamerané najmä na údaje o profesijnej praxi navrhovaného kandidáta. (5) K návrhu kandidáta sa prikladá vlastnoručne podpísané vyhlásenie kandidáta, že súhlasí so svojou kandidatúrou.“ Bod 3. K § 12. § 12 znie: „(1) Sudcovia v rámci každého obvodu krajského súdu volia jedného člena Súdnej rady. Sudcovia vojenských súdov volia v obvode toho krajského súdu, v ktorého obvode je sídlo ich súdu. Sudcovia Najvyššieho súdu volia v rámci obvodu Krajského súdu v Bratislave. Ak zanikla funkcia člena Súdnej rady zvoleného v príslušnom obvode krajského súdu, nového člena Súdnej rady volia sudcovia z obvodu tohto krajského súdu. (2) Kandidát na člena Súdnej rady nemôže byť členom volebnej komisie.“ Bod 4. K § 13. § 13 znie: „V obvode každého krajského súdu a v obvode Krajského súdu v Bratislave jeho sudcovia a sudcovia Najvyššieho súdu Slovenskej republiky a sudcovia vojenských súdov v obvode tohto krajského súdu volia 5-člennú volebnú komisiu pred začatím konania volieb vyhlásených predsedom Súdnej rady. Volebná komisia si zvolí svojho predsedu.“ Bod 5. K § 14. § 14 znie: „(1) Navrhovateľ doručí návrh kandidáta predsedovi príslušnej sudcovskej rady najneskôr do 15 dní pred konaním volieb. Predseda sudcovskej rady doručené návrhy zverejní na každom súde v obvode krajského súdu do 10 dní pred konaním volieb a odovzdá všetky doručené návrhy predsedovi volebnej komisie, a to spolu s vyhlásením kandidáta, že súhlasí so svojou kandidatúrou. (2) Volebná komisia zabezpečí vyhotovenie hlasovacích lístkov s menami a priezviskami všetkých navrhnutých sudcov v abecednom poradí s tým, že prípadné nejasnosti a neúplnosti návrhov oznámi zboru voliteľov. Ďalej zabezpečí ich doručenie každému členovi zboru voliteľov. (3) Prevzatie hlasovacieho lístka sudcu potvrdí vlastnoručným podpisom.“ Bod 6. K § 15. § 15 znie: „(1) Navrhovateľ môže do začatia konania volieb vziať späť návrh na voľbu svojho kandidáta. (2) Kandidát sa môže do začatia konania volieb svojej kandidatúry vzdať. (3) Späťvzatie návrhu na voľbu a vzdanie sa kandidatúry nemožno vziať späť.“ Bod 7. K § 16. § 16 znie: „Deň a čas konania volieb vyhlasuje predseda Súdnej rady najneskôr 60 dní pred ich konaním. Súčasne oznámi počet členov Súdnej rady, ktorí majú byť zvolení vo voľbách, ako aj to, v ktorom obvode krajského súdu má byť voľba člena Súdnej rady vykonaná. Deň konania volieb musí byť najneskôr 30 dní pred uplynutím funkčného obdobia člena Súdnej rady, alebo najneskôr 75 dní po uvoľnení z funkcie člena Súdnej rady.“ Bod 8. K § 17. § 17 znie: „(1) Priebeh volieb a zistenie výsledkov hlasovania organizuje a riadi volebná komisia. (2) Hlasovanie sa uskutoční tajne zakrúžkovaním poradového čísla kandidáta, ktorému sudca odovzdá svoj hlas, v osobitne vyhradenom priestore určenom na úpravu hlasovacích lístkov a vhodením hlasovacieho lístka do hlasovacej schránky. (3) Predseda volebnej komisie oznámi výsledky volieb predsedovi Súdnej rady.“ Bod 9. K § 18. § 18 znie: „Za člena Súdnej rady je zvolený kandidát, ktorý je prvý v poradí kandidátov s najväčším počtom hlasov. V prípade rovnosti hlasov u kandidátov na prvom mieste voľby sa opakujú. V prípade rovnosti hlasov aj po opakovanej voľbe poradie určí zreb. Ostatné ustavenia návrhu zákona sa primerane použijú.“ V čl. 2 bod 18 navrhnuté znenie § 12 a § 13 navrhujeme vypustiť. Doterajšie znenie § 13 zákona č. 385/2000 Z. z. navrhujeme novelizovať takto: § 13 znie: „O dočasnom pridelení sudcu rozhoduje Súdna rada na návrh predsedu súdu.“ Mám ešte jeden pozmeňujúci návrh, a to k čl. 1 § 9 ods. 3 znie: „(3) Prekážkou vo výkone práva voliť podľa ods. 2 je zákonom ustanovené obmedzenie osobnej slobody z dôvodov ochrany zdravia ľudí podľa osobitného predpisu.“ Poznámka pod čiarou k odkazu 5 znie: „5) V § 11 zákona Národnej rady Slovenskej republiky č. 272/1994 Z. z. o ochrane zdravia ľudí.“ Vzhľadom na ústavnú zásadu prezumpcie neviny je nevyhnuté vypustiť z príslušného § 9 ods. 3 výkon väzby ako prekážku výkonu volebného práva. Ďakujem za pozornosť. Žiadam hlasovať osobitne o tomto pozmeňujúcom návrhu. Ďakujem.